
Szent Zakariás prófétának, a tiszteletreméltó Előhírnök atyjának emléke.
A péntek esti alkonyati zsolozsmán
„Uram, tehozzád...” után
5. hang. Minta: Üdvözlégy....
Szolgádhoz * légy könyörületes, Uram, * mikor lelkem a te parancsodra válni készül a testtől, * mely isteni parancsra egybefogta a földet és a lelket. * Védj meg engem a láthatatlan és rám leselkedő * ellenségek kimeríthetetlen támadásától és gonoszságától, * emésztő szándékától ments meg! * Méltass arra, hogy eljuthassak a felüdülés helyére, * hol nincs fájdalom, sem sóhaj, * hol a boldogság folyója forrásozik, *’ hol ünnepi ének és örvendezés uralkodik.
Rettegek * az utolsó órától, * és a gonosz lelkek rettenetes támadásától, * lelkem szenvedésével hozzád kiáltok, * én szerencsétlen: Ó Uralkodó Uram, * törd össze tőreiket és cselvetéseiket hatalmaddal, * ne engedd, hogy szolgád az ő gonoszságuk áldozatává legyen! * Nézd megalázkodásomat, figyelj szorongattatásomra! * Mentsd meg szerencsétlen lelkemet a gyötrelmektől, * végtelen irgalmasságú Isten, *’ ki a világnak bőséges kegyelmet adsz.
Amint * a kánaáni asszony, * feléd kiáltom, Üdvözítőm, én is: * Lelkemet gyógyítsd meg, * mentsd meg a gonosz lelkek ártásától, * az ellenség rosszindulatától, * mellyel természete szerint ellenem támad, * és csábítja a képedre teremtett embert, Uram, * oly haszontalan és gyalázatos dolgok felé irányítja gondolatvilágomat. * Kérlek, töröld ki ezeket lelkemből, * és legszentebb félelmedet helyezd belé. * Add, hogy békében fejezzem be életemet *’ a lélek alázatosságában.
4. hang. Minta: Jelül rendelted...
Fölvetted a papi kenetet és a szent öltözéket, * tiszteletreméltó bölcs Zakariás! * Istennek angyal módjára szolgáltál, * közbenjárva a Teremtő és a teremtmény között, * és világosan befogadtad a Szentlélek kijelentéseit. * Azért boldognak hirdetünk téged, * megünnepeljük ma a te szent emlékünnepedet, *’ és dicsőítjük az Üdvözítőt.
Láttad a Szűztől született * és az Atyával együtt kezdetnélküli Fiút, * Istentől ihletett Zakariás, * és világosan megjövendölted saját fiadnak: * Valóságos próféta leszel, * az ő ösvényeit készíted elő. * Vele együtt boldognak hirdetünk téged, * megünnepeljük a te emlékünnepedet, *’ teljesen boldog Istenhordozó!
A Szentlélek élő és lelkes temploma voltál, dicsőséges, * és a templom közepén tiszta szívvel Istennel egyesültél. * Megöltek, és vértanúként fejezted be szent pályafutásodat, magasztalásra méltó! * Az égi szentélybe léptél, *’ saját véreddel kérve bűnbocsánatot tisztelőid számára.
Dicsőség... 8. hang 
A törvényes papság köntösét hordoztad, * Áron rendje szerint szolgáltál. * A templomban állva angyali alakot láttál, végtelenül boldog! * A te elköltözésedet kötelességszerűen magasztalva, * szent énekkel dicsőítünk téged, Zakariás, * aki öreg korodban sarjadzottad a dicsőséges Jánost. * Könyörögj érettünk az irgalmas Istenhez, *’ hogy üdvözítsen minket!
Most és... 5. hang 
A Vörös-tengeren hajdan a szeplőtelen Ara képe jelent meg: * míg ott Mózes választotta ketté a vizet, * itt Gábor arkangyal a csoda szolgája. * Akkor a mélységen száraz lábbal kelt át Izrael, * most pedig Krisztust a Szűz mag nélkül szülte meg, * a tenger Izrael átkelése után járhatatlanná lett, * és a szeplőtelen Szűz Emmánuel születése után sértetlen maradt. * A létező és öröktől fogva létezett Isten emberként jelent meg. *’ Ő könyörüljön rajtunk! 

Előverses sztihirák
8. hang. Minta: Ó megdöbbentő csoda...
Ó megdöbbentő csoda! * A főangyal, ki a magasságban az Úr színe előtt áll, * a szent szolgálatot teljesítő, Istenben bölcs Zakariásnak hírül adja * az Előhírnök fogantatását a meddő méhben, előrehaladott kora ellenére. * Ó milyen kimondhatatlan a te tervszerű intézkedésed, Urunk! * Ezzel üdvözítsd a mi lelkünket, *’ egyetlen irgalmas Krisztusunk!
Elővers: Áldott az Úr, Izrael Istene, mert meglátogatta és megváltotta az ő népét.
Ó megdöbbentő csoda! * Az Ószövetség elhallgatását * s az Újszövetség megszólalását * Zakariás némasága prófétálásszerűen a legvilágosabban hirdeti. * Mert ő a törvény beteljesedésére elhallgatva * előre jelezte a kegyelem világosságát. * Ó milyen bölcs a te gondviselésed, Emberszerető! *’ Őrizz meg vele mindnyájunkat, Mindenható!
Elővers: Te pedig, gyermek, a Magasságbeli prófétája leszel, mert az Úr előtt jársz majd, hogy előkészítsd az ő utait. 
Ó megdöbbentő csoda! * A papságban hűséges, * a vértanúk közül is kiváló * és dicsőséges próféta, * Zakariás előre hirdeti a jövendőt, * és háromszoros koszorúval ékeskedik, ó Urunk. * Ó milyen bőkezű a te ajándékod, Emberszerető! *’ Ezzel méltass minket is, Krisztus, a te Országodra!
Dicsőség... 2. hang
Tiszta papként járultál a Szentek Szentjéhez, * magadra vetted a szent papi köntöst, * szeplőtelenül szolgáltál Istennek, * miként a törvényhozó Áron és Mózes, * ki harsonák tiszta jelével vezette Izrael törzseit. * Meg is öltek téged, * de a te kiontott igaz véred, * üdvösséges orvossággá lett számunkra, * s mint a jó illatú kenet * megnyitja fülünket, * hogy az örök élet útján járjunk. * Háromszorosan boldog Zakariás, * Keresztelő János atyja, * Erzsébet házastársa, *’ járj közben szüntelenül a mi lelkünkért!
Most és... 2. hang. Minta: Midőn téged...
Valóban, * összecsapott fejem fölött * bűneim sokasága, ó Tisztaságos, * és gonoszságom mértéke fölöttébb betelt, ** terhem * elviselhetetlen és mérhetetlen, ó Leányzó! * Nyomorult és javíthatatlan tévelygő vagyok. ** De te * forró imádságoddal siess oltalmamra, * és segíts üdvösségre, *’ bűnösök egyetlen helyreigazítója!

.Tropár(ok)
4. hang. Minta: Elcsodálkozott József...
Ki áldozópapi köntöst viseltél, ó bölcs, * és az Isten törvénye szerint kedvesen fogadott, * teljesen elégő áldozatot mutattál be, Zakariás, * világító fáklyává lettél, * és a szent titkok szemlélője, * ki a kegyelmek benned megnyilvánuló jelét * nyilvánosan hordoztad testedben, ó legbölcsebb! * És Isten templomában karddal megöletvén, * ó próféta, az Előhírnökkel együtt járj közben Krisztusnál, *’ hogy üdvözítse a mi lelkünket!
Dicsőség... most és... 4. hang 
Dicsőített vagy Te, Istenszülő Szűz, * énekelünk Téged, mert Fiad keresztje által meggyőzetett a pokol * és a halál megtöretett, * s mi a halál fiai föltámadtunk s az életre méltókká tétettünk, * régi boldogságunkat, a paradicsomot visszanyertük, * miért is Őt háladatossággal dicsőítjük, *’ mint uralkodó Istenünket és egyetlen kegyelmest.
